Дамян Дамянов
За мене всяка крачка е усилие

chitanka.info

За мене всяка крачка е усилие.

И всеки жест — цял подвиг, непознат

За пъргавия, здравия и силния.

Аз съм сакат! Сакат! Сакат! Сакат!

И колкото да крия очевидното,

Нескрито от самия мене, то

Върви си с мен, препъва ме в обидната

Шега на първия препречен стол,

На първото изпречено препятствие:

Връх, пропаст или просто път,

Върху които цяло земно щастие

Е за нозете да ги извървят;

Да ги превземат, стигнат, превъзмогнат и…

Изобщо, ох… Сакатият мой ход

Така ме е издигнал над двуногите,

Че никога да разберат не могат те

Какво е всъщност извървян живот!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.